রাজ্য রাজনীতির নক্ষত্র পতনে স্তব্ধ বাংলার ক্রীড়ামহল। দীর্ঘদিন ধরে বার্ধক্যজনিত রোগে ভোগার পরে সোমবার সকালে দক্ষিণ কলকাতার একটি বেসরকারি হাসপাতালে শেষ নিঃশ্বাস ত্যাগ করেন সোমনাথ চট্টোপাধ্যায়। তাঁর মৃত্যুর খবর যেমন রাজ্য রাজনীতিতে শোকের ছায়া, তেমনি শোকবার্তা শোনা গিয়েছে ময়দান থেকেও। 

এই বিষয়ে অন্যান্য খবর

নিজের পরাজয়ে মমতার রাজনৈতিক জীবন ‘গড়ে’ দিয়েছিলেন সোমনাথ
সোমনাথ চট্টোপাধ্যায়ের মৃত্যুতে শোকের ছায়া রাজনৈতিক মহলে


শুধু রাজনীতি নয়। ময়দানেও যথেষ্ট নামডাক ছিল সোমনাথ চট্টোপাধ্যায়ের। দীর্ঘদিন ধরে তিনি জড়িত ছিলেন ময়দানের শতাব্দী প্রাচীন ক্লাব মোহনবাগানের সঙ্গে। ক্লাবের এক্সিকিউটিভ কমিটির সদস্য ছিলেন তিনি। তবে শুধু ফুটবল নয়, অন্যান্য খেলার প্রতিও যথেস্ট আগ্রহ ছিল সোমনাথ চট্টোপাধ্যায়ের। বেঙ্গল টেবিল টেনিস অ্যাসোসিয়েশনের তিনি প্রেসিডেন্ট ছিলেন। পরে ওয়েস্ট বেঙ্গল টেবিল টেনিস অ্যাসোসিয়েশন প্রেসিডেন্ট হিসাবে তিনি নির্বাচিত হন।
সোমনাথবাবু প্রয়াণ প্রসঙ্গে মোহনবাগানের সেক্রেটারি অঞ্জন মিত্র জানান, ‘‘সোমনাথদা মোহনবাগান ক্লাবের এগজিকিউটিভ সদস্য ছিলেন। আমার সেক্রেটারি হওয়ার পিছনে ছিলেন সোমনাথদা। অনেক মামলা হয়েছিল, সেগুলি সামলাতেন সোমনাথদা। বহু মূল্যবান পরামর্শ দিয়েছিলেন তিনি। শেষের দিকে অবশ্য বেশি যোগাযোগ ছিল না তাঁর সঙ্গে। ওঁর শরীর খারাপ ছিল। সোমনাথদা চলে যাওয়ায় যে শূন্যতা তৈরি হল, তা কী করে পূরণ হবে জানি না। সোমনাথদা মনে করতেন পার্লামেন্টে যাওয়ার থেকে, মোহনবাগানের সচিব হওয়া গুরুত্বপূর্ণ।’’ সোমনাথ চট্টোপাধ্যায় বাগান-সচিব হননি। শতাব্দীপ্রাচীন ক্লাব ছিল বর্ষীয়ান নেতার হৃদয়ে। এ কথা জানতেন অঞ্জনবাবু। সেই কারণেই এই কথা বলেছেন বাগান-সচিব। 
ইস্টবেঙ্গল ক্লাবের সহ-সচিব শান্তিরঞ্জন দাশগুপ্ত জানান, ‘‘সোমনাথবাবু চলে যাওয়ায় আমরা শোকাহত। লোকসভার অধ্যক্ষ ছিলেন তিনি। ওঁর প্রয়াণে রাজ্য রাজনীতির তো বটেই, ময়দানেও গভীর শূন্যস্থান তৈরি হল।’’
মোহনবাগান ক্লাবের ফুটবল সচিব স্বপন বন্দ্যোপাধ্যায় বলেন, ‘‘সোমনাথবাবু চলে যাওয়ায় আমরা দুঃখিত। টেবিল টেনিস সংস্থার প্রেসিডেন্ট ছিলেন উনি। মুখ্যমন্ত্রীর নির্দেশে আমি ওঁর বিপক্ষে টেবিল টেনিস সংস্থার নির্বাচনে দাঁড়াইনি। আমি মনে করি সোমনাথবাবু চলে যাওয়ায় টেবিল টেনিস সংস্থা কিছুটা হলেও ক্ষতিগ্রস্থ হবে। তাঁর শূন্যস্থান কী ভাবে পূরণ হবে জানি না।’’